Diari Oficial de la Generalitat Valenciana


Sumari del DOGV 2789, del 11-07-1996 (1996/838760)

ORDRE de 26 de juny de 1996, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals que mantenen conservatoris de música de grau elemental i/o mitjà i per a les entitats sense intenció de guany que mantenen centres autoritzats d'ensenyaments musicals de grau elemental durant l'exercici 1996.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2789

Data del DOGV
:   11-07-1996

Secció del DOGV
:   ALTRES DISPOSICIONS

Número del document
:   1996/838760


Data del document
:   26-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 26 de juny de 1996, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals que mantenen conservatoris de música de grau elemental i/o mitjà i per a les entitats sense intenció de guany que mantenen centres autoritzats d'ensenyaments musicals de grau elemental durant l'exercici 1996.   
La nova ordenació dels ensenyaments musicals continguda en la Llei 1/1990, de 3 d'octubre, d'Ordenació General del Sistema Educatiu, ha vingut a transformar la concepció dels ensenyaments musicals i consegüentment la xarxa de centres dedicats a l'ensenyament de música. Així, tradicionalment els esmentats ensenyaments han estat vehiculats a través dels conservatoris de música i també dels centres no oficials reconeguts d'ensenyaments musicals, els quals gradualment han anat adquirint una important implantació per iniciativa sobretot de corporacions locals i d'altres entitats sense intenció de guany. Aquesta xarxa educativa ha de conviure i adaptar-se, encara que només amb caràcter transitori, als dos tipus d'oferta formativa configurats per la Llei de Ordenació General del Sistema Educatiu, tipus ben distints però íntimament relacionats: d'una banda, els estudis de grau elemental, mitjà i superior, adreçats a la qualificació de professionals; d'altra, els estudis en escoles de música, la missió de les quals és oferir una educació musical primerenca i una formació per a aficionats.  
Tant les previsions d'aquesta llei com el contingut de la diversa normativa de desplegament ja aprovada configuren les bases a partir de les quals la Generalitat Valenciana ha de reconduir i planificar les seues actuacions en el camp de la formació musical. En aquest sentit, el Decret 247/1993, de 21 de desembre, del Govern Valencià, estableix a la Comunitat Valenciana el marc legislatiu específic que permet definir adequadament les distintes modalitats de centres docents i d'ensenyaments de la música. En aquest marc, l'ensenyament professional de la música queda en mans de centres de titularitat pública (conservatoris de música) o privada (centres autoritzats per a l'ensenyament de la música).  
La Llei de Pressupostos de la Generalitat Valenciana per a 1995 va contemplar ja, en consonància amb aquesta nova regulació dels ensenyaments musicals, l'existència de línies de subvenció específiques per a les dues modalitats d'aquests ensenyaments: aquell destinat a la formació d'aficionats que es vehicula a través de les escoles de música i aquell altre orientat a la qualificació i formació de professionals que es desplega per part dels conservatoris de música i els centres autoritzats d'ensenyaments musicals. Així mateix, aquella llei establia també l'existència d'una línia de subvenció específica per a les corporacions locals que sostenien conservatoris de música de grau mitjà, regulada mitjançant convenis.  
Ara, un any després, la Llei de Pressupostos de la Generalitat Valenciana per a 1996 ha vingut a consagrar la separació de les línies de subvenció per a escoles de música i conservatoris i centres autoritzats de grau elemental. D'altra banda, el creixement progressiu del nombre de conservatoris de grau mitjà aconsella canviar la forma d'instrumentar la concessió de la subvenció des de la fórmula del conveni abans utilitzada a la d'ordre de convocatòria oberta. Aquesta possibilitat permet, per tant, enguany realitzar una única convocatòria d'ajudes econòmiques a la qual podran acollir-se alhora tant els conservatoris i centres autoritzats de grau elemental com els conservatoris de grau mitjà, encara que la subvenció a cada tipus de centre sortirà de sengles línies pressupostàries, d'acord amb allò establert per l'esmentada Llei de Pressupostos per a aquest exercici.   
La Conselleria de Cultura, Educació i Ciència pretén, doncs, respondre a l'esforç que realitzen les corporacions locals i algunes entitats sense intenció de guany per a sostenir aquests centres dedicats a l'ensenyament de la música adreçat a la qualificació de professionals, tot arbitrant un sistema d'ajudes econòmiques que, dins les disponibilitats pressupostàries actuals de la Generalitat Valenciana, contribuïsquen al finançament parcial d'aquest tipus d'ensenyament.  
Per tot això, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria de Cultura, Educació i Ciència, dins els límits pressupostaris aprovats amb aquesta finalitat, concedirà ajudes adreçades a les corporacions locals i entitats sense intenció de guany de la Comunitat Valenciana titulars dels centres dedicats a l'ensenyament de la música següents:  
- Conservatoris de música municipals de grau elemental i/o mitjà, sempre que no hagen subscrit convenis amb la Conselleria de Cultura, Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
- Centres autoritzats de música de grau elemental, d'acord amb el Reial Decret 389/1992, de 15 d'abril (BOE de 28.04.92), de titularitat d'entitats sense intenció de guany.  
Segon  
1. Les ajudes a què fa referència l'article anterior contribuiran al finançament parcial de les despeses derivades del funcionament en 1996 dels centres dedicats a l'ensenyament de la música que es recullen en l'apartat anterior, d'ara endavant i amb caràcter general, centres de música.  
2. L'import global màxim que podrà assignar-se, en concepte d'aquestes ajudes, als conservatoris i centres autoritzats de grau elemental, serà de 57.254.369 PTA, i l'abonament es realitzarà a càrrec de la línia de subvenció 4,06 de la secció, servei i programa 55.05.278.71 d'Ensenyament Secundari i de Règim Especial d'aquest exercici econòmic.  
3. L'import global màxim que podrà assignar-se, en concepte d'aquestes ajudes, als conservatoris de grau mitjà serà de 40.104.923 PTA., i l'abonament es realitzarà a càrrec de la línia de subvenció 4,07 de la secció, servei i programa 92.14.412.58 d'Ensenyament Secundari i de Règim Especial d'aquest exercici econòmic.  
4. La quantitat que s'adjudique a cada entitat beneficiària, sumada a tots els altres ingressos que aquest reba pel mateix concepte i exercici econòmic assenyalats, no podrà ser superior a les despeses que efectue per al manteniment del centre de música durant 1996.  
Tercer  
S'aproven les bases per les quals es regeix aquesta convocatòria, incloses com a annex I d'aquesta ordre, i també el model d'instància, inclòs com a annex II.  
DISPOSICIONS FINALS  
Primera  
Delegar en la Direcció General de Centres Docents per a la facultat de concedir o denegar aquestes ajudes, i autoritzar-la perquè dicte les resolucions i instruccions necessàries per al desplegament i execució d'aquesta ordre.  
Segona  
Delegar expressament en la Direcció General de Centres Docents per a la facultat de fixar, a proposta de la comissió de baremació de les ajudes, límits mínims i/o màxims per a aquestes subvencions, segons el nombre de participants i per tal d'assegurar una distribució més equilibrada dels recursos.  
Tercera  
Contra aquesta ordre, que posa fi a la via administrativa, podrà interposar-se, després de la comunicació al conseller de Cultura, Educació i Ciència, un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors de la seua publicació, d'acord amb allò establert en l'article 110 de la Llei 30/1992, de 26 de novembre (BOE, del 27 de novembre), de Règim Jurídic de les Administracions Públiques i del Procediment Administratiu Comú i en els articles 57 i 58 de la Llei de la Jurisdicció Contenciosa Administrativa, sense perjudici que puga interposar-se qualsevol altre que s'estime procedent.  
Quarta  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 de juny de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per tal de contribuir parcialment al manteniment dels centres de música que es recullen en l'article 1r d'aquesta ordre.  
Segona. Sol·licitants  
1. Podran sol·licitar aquestes ajudes les corporacions locals i les entitats sense intenció de guany que siguen titulars de centres de música que, ubicats a la Comunitat Valenciana, adopten les modalitats següents:  
- Conservatoris de música de grau elemental i/o mitjà, sempre que no hagen subscrit convenis amb la Conselleria de Cultura, Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
- Centres autoritzats de música de grau elemental, d'acord amb el Reial Decret 389/1992, de 15 d'abril (BOE 28-04-92).  
2. No podran optar a l'obtenció de la subvenció a què fa referència aquesta convocatòria les corporacions locals o entitats sense intenció de guany que es troben en algun dels casos següents:  
a) Mancar d'autorització administrativa per a impartir els ensenyaments musicals corresponents o no haver subscrit el conveni de reconeixement de la validesa acadèmica oficial dels ensenyaments de música en el moment de la publicació d'aquesta convocatòria.  
b) Haver subscrit un conveni amb la Conselleria de Cultura, Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.  
c) No haver presentat la justificació d'aquest mateix tipus d'ajudes en cas d'haver-ne resultat beneficiàries en la convocatòria o conveni de l'any anterior.   
d) No haver iniciat l'activitat del centre de música almenys des de l'1 de gener de 1996.  
e) Quan la totalitat del personal docent i no docent del centre de música no es trobe d'alta en el règim de Seguretat Social que els corresponga, d'acord amb la normativa aplicable.  
f) No trobar-se, en el moment de la finalització del termini de presentació de sol·licituds d'aquesta convocatòria, al corrent de les seues obligacions tributàries i de Seguretat Social d'acord amb allò establert per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.  
Tercera. Formalització  
1. Les sol·licituds es formalitzaran atenint-se al model que s'acompanya, com a annex II, a aquesta convocatòria i aniran adreçades a la direcció territorial de Cultura i Educació corresponent.  
2. Les instàncies, juntament amb els annexos i la documentació, es podran presentar a les direccions territorials de Cultura i Educació corresponents, a les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent haurà de realitzar-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.   
3. El termini per a la presentació de les sol·licituds serà de vint dies hàbils comptadors de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini en determinarà automàticament l'exclusió.  
Quarta. Documentació  
La sol·licitud haurà d'anar acompanyada de la documentació següent:  
1. Certificació de l'acord del ple de la corporació o de l'acord de la comissió de govern, o certificació del/de la titular de l'entitat corresponent, en la qual s'incloga la sol·licitud d'ajuda que es pretén obtenir, a més del compromís de la corporació local o entitat de:  
- Sotmetre's a les actuacions de comprovació que puga efectuar la Conselleria de Cultura, Educació i Ciència, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria de Cultura, Educació i Ciència pel que fa a la planificació general que aquesta elabore.  
- Mantenir en funcionament el centre de música durant tot l'exercici 1996.  
2. Certificat del secretari o secretària de la corporació local on conste l'existència, en els pressupostos de la corporació per a 1996 de quantitats consignades per al conservatori de música, indicant-n'hi les partides, la denominació d'aquestes i la quantia de què consten, així com el compromís de la corporació local de no disminuir ni anul·lar aquesta consignació (només per al cas de les corporacions locals).  
3. Certificat acreditatiu del secretari o secretària de la corporació local o del titular de l'entitat en què consten els conceptes, la periodicitat de la meritació i el corresponent import de les aportacions econòmiques que l'alumnat del centre de música ha de satisfer durant l'exercici 1996 per l'ensenyament (ingrés, matrícula general, matrícula per assignatura, etc.).  
4. Pressupost previst d'ingressos i despeses per al funcionament del centre de música durant l'any 1996, segons el model inclòs com a annex II.a) d'aquesta ordre.  
5. Relació nominal de la totalitat de la plantilla del personal docent del centre de música del curs 1995-96, segons el model inclòs com a annex II.b) d'aquesta ordre.  
6. Relació nominal de la totalitat de la plantilla del personal no docent del centre de música del curs 1995-96, segons el model inclòs com a annex II.c) d'aquesta ordre.  
7. Fotocòpies compulsades de la titulació del personal docent del centre de música.  
8. Fotocòpies compulsades dels contractes (laborals o de serveis) del personal docent del centre de música, en què es facen constar les hores de contractació setmanal i, en cas de diferir-hi, les hores de dedicació al centre de música. En cas de personal funcionari, caldrà aportar una certificació del secretari o secretària de la corporació local acreditativa de les dades sol·licitades.  
9. Fotocòpia compulsada del TC-1 i TC-2 del mes de gener de 1996 (laborals) i/o dels rebuts de pagament del Règim Especial de Treballadors Autònoms del mateix mes (autònoms), en què consten els treballadors que componen la plantilla de personal del centre de música.  
10. Certificat actualitzat de l'administració de la Seguretat Social corresponent acreditativa de que l'entitat es troba al corrent de les seues obligacions de Seguretat Social (només per al cas d'entitats sense intenció de guany).   
11. Certificat actualitzat de la delegació corresponent de l'Agència Estatal d'Administració Tributària acreditativa que l'entitat es troba al corrent de les seues obligacions tributàries (només per al cas d'entitats sense intenció de guany).   
12. Document d'alta i últim rebut de l'Impost sobre Activitats Econòmiques (només per al cas d'entitats sense intenció de guany).  
3. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat (només per al cas d'entitats sense intenció de guany).  
14. Fitxa de manteniment de tercers, segons el model inclòs com a annex III d'aquesta ordre. No en caldrà l'aportació quan les dades bancàries on es vol rebre la subvenció ja consten en la Conselleria de Cultura, Educació i Ciència per haver-ne rebut subvencions en convocatòries anteriors.  
Tots els documents que s'hi aporten hauran de ser originals o fotocòpies compulsades.  
Cinquena. Tramitació per part de les direccions territorials de Cultura i Educació  
1. Si després de la recepció de la instància i els documents hi manca qualsevol, la direcció territorial de Cultura i Educació corresponent els reclamarà a l'entitat sol·licitant, per correu certificat i amb justificant de recepció, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit, quedant la institució sol·licitant exclosa d'aquesta convocatòria.  
2. Complets els expedients, la Inspecció educativa emetrà un informe sobre els punts següents:  
- Comprovació de les dades aportades per la institució sol·licitant en la instància.  
- Compliment dels requisits generals de la convocatòria.  
- Nombre d'especialitats instrumentals impartides al centre de música i distribució de l'alumnat en aquestes especialitats.  
- Nombre d'hores de contractació del personal docent del centre de música.  
En el termini d'un mes comptador de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció Educativa, a fi que se'n faça la tramitació corresponent.  
Sisena. Proposta de resolució  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondrà a una comissió composta per:  
- El/la director/a general de Centres Docents o persona en qui delegue, qui n'actuarà com a president/a.  
- Un/a inspector/a educatiu/va designat/da per la Secretaria General a proposta de la Direcció General de Centres Docents.  
- Un/a representant de la Federació Valenciana de Municipis i Províncies.  
- Un/a director/a de conservatori de titularitat de la Generalitat Valenciana, designat/da per la Direcció General de Centres Docents.  
- El/la cap de la Secció d'Autoritzacions i Registre de la Direcció General de Centres Docents.  
- El/la cap de la Secció de Planificació d'EPA i Ensenyaments de Règim Especial de la Direcció General de Centres Docents.  
- Un/a representant del Servei d'Ordenació Acadèmica de la Direcció General d'Ordenació i Innovació Educativa i Política Lingüística.  
- Un/a funcionari/ària encarregat/da de la tramitació administrativa dels expedients d'aquesta convocatòria en l'àmbit provincial, designat/da per les respectives direccions territorials de Cultura i Educació.  
- El/la cap de la Secció de Règim de Subvencions de la Direcció General de Centres Docents, qui a més n'actuarà com a secretari/ària.  
Tots els membres abans esmentats tindran veu i vot. Podrà actuar com a suplent del secretari de la comissió el cap de la Secció de Planificació d'EPA i Ensenyaments de Règim Especial de la Direcció General de Centres Docents.  
2. En allò no previst en l'anterior punt, la Comissió ajustarà el seu funcionament a allò establert en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:  
- Nombre d'hores de contractació del personal docent del centre de música (fins 5 punts).  
- Nombre d'especialitats impartides pel centre de música en relació a la totalitat de les establertes en el currículum dels graus elemental i mitjà de música, regulat pel Decret 151/1993, de 17 d'agost (DOGV núm. 2.094, de 2 de setembre), del Govern Valencià (fins 2 punts).  
- Proporció d'alumnat matriculat en les especialitats de piano, guitarra i clarinet en relació a l'alumnat matriculat en el conjunt de les especialitats impartides pel centre de música (fins 1 punt).  
- Contribució econòmica de l'alumnat a la despesa global del centre de música en l'exercici 1996 (fins 2 punts).  
La dotació pressupostària existent en aquesta convocatòria per als conservatoris de música i els centres autoritzats de grau elemental serà repartida entre aquests dos tipus de centres atenint-se als percentatges que establirà la comissió de baremació de les ajudes en funció del nombre de participants en cada modalitat i del règim públic o privat d'aquests.  
Cap entitat beneficiària no podrà rebre per aquesta convocatòria en concepte d'ajuda econòmica per al centre de música per a 1996 una quantitat superior a la menor de les següents:  
a) L'ajuda sol·licitada per l'entitat.  
b) La diferència entre el total d'ingressos que tinga previst liquidar l'entitat i el total de despeses que tinga previst efectuar per al manteniment del centre de música durant tot l'exercici.  
c) El 75% de les despeses totals previstes per l'entitat per al manteniment del centre de música.  
Quan la subvenció resulte superior a la menor de les tres quantitats esmentades en l'apartat anterior, se li assignarà directament aquesta última al sol·licitant en qui concórrega la circumstància descrita. La quantitat sobrant es distribuirà aplicant els mateixos criteris de valoració, entre els sol·licitants que encara no haguessen arribat a aquells límits, i així successivament, fins que no reste cap quantitat per repartir.  
Setena. Resolució  
1. Una vegada realitzada la proposta de la Comissió sobre l'adjudicació de quantitats i la denegació de subvenció a les institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència aquesta base caldrà que siga dictada en el termini màxim de sis mesos comptadors del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors de la publicació de la resolució.  
Vuitena. Règim de pagament de la subvenció   
Les subvencions a què fa referència aquesta ordre se satisfaran de la manera següent atenent a la titularitat del centre de música:  
A) Corporacions locals.  
En virtut d'allò previst en l'article 47 bis del text refós de la Llei d'Hisenda Pública de la Generalitat Valenciana abans esmentat, les ajudes econòmiques d'aquesta convocatòria se satisfaran a les corporacions locals beneficiàries d'acord amb el règim següent:  
- Un 40% de la subvenció concedida, immediatament una vegada resolta la convocatòria.  
- El 60% restant, quan el beneficiari justifique la totalitat de la subvenció en els termes establerts en la base següent.  
B) Entitats sense intenció de guany.  
Les ajudes econòmiques d'aquesta convocatòria se satisfaran a les entitats sense intenció de guany beneficiàries quan aquestes justifiquen la totalitat de la subvenció en els termes establerts en la base següent.  
Novena. Justificació de la subvenció  
1. Per a la percepció de la subvenció, els beneficiaris hauran de justificar, davant de la Direcció General de Centres Docents, les despeses i la destinació d'aquestes en la forma establerta a continuació:  
A) Corporacions locals.  
La justificació de la subvenció concedida es realitzarà mitjançant la presentació d'un certificat de la secretaria de la corporació local en què conste una relació detallada i comprensiva de la totalitat dels ingressos, despeses i obligacions generats pel funcionament del conservatori de música imputables a l'exercici 1996, així com el fet del dipòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura, Educació i Ciència.  
En aquesta certificació, es considerarà com a quantitat justificada la diferència entre les despeses efectivament realitzades i els ingressos liquidats per al funcionament del conservatori de música fins el moment d'expedició del certificat. A més i en tot cas, d'acord amb allò establert pel penúltim paràgraf, lletra c), de la base 6ª d'aquesta ordre, no es podrà reconéixer una subvenció superior al 75% de les despeses per al manteniment del conservatori de música corresponents a tot l'exercici 1996.  
B) Entitats sense intenció de guany.  
La justificació de la subvenció concedida es realitzarà mitjançant l'aportació de la documentació següent:  
- Certificat del titular de l'entitat en què conste una relació detallada i comprensiva de la totalitat dels ingressos, les despeses i les obligacions generats pel manteniment del centre de música.  
- Documentació de caràcter econòmic que justifique, per un import igual o superior a la subvenció concedida, les despeses efectuades per al manteniment del centre de música en l'exercici 1996.  
- Certificat expedit per l'administració de la Seguretat Social corresponent, en què conste que l'entitat titular està al corrent de les seues obligacions de Seguretat Social.   
- Documentació acreditativa d'haver complert les obligacions tributàries de l'entitat titular.  
Tots els documents que s'hi aporten hauran de ser originals o fotocòpies compulsades.  
2. La justificació de la subvenció en els termes descrits en l'apartat anterior haurà de ser presentada en el termini de quinze dies naturals comptadors de l'endemà de la publicació de la resolució d'aquesta convocatòria en el Diari Oficial de la Generalitat Valenciana.  
En cas que la documentació presentada en el termini establert en el paràgraf anterior no siga suficient per a poder justificar la totalitat de la subvenció concedida, en podrà ser admesa de nova, establint com a termini màxim per a la presentació d'aquesta el 30 de novembre de 1996.  
Deu. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran produir la modificació de la resolució de concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques, o amb d'altres ingressos provinents d'ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interès de mora des del moment del pagament de la subvenció, en els casos següents:  
2.1 Incompliment de l'obligació de justificació.  
2.2 Obtenció de la subvenció sense complir les condicions requerides.  
2.3 Incompliment de la finalitat per a la qual fou concedida la subvenció.  
2.4 Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat indegudament transferida o reduir totalment o parcial la subvenció aprovada, en qualsevol dels casos següents:  
3.1 Quan les certificacions expedides per la secretaria de la corporació local o la documentació de caràcter econòmic aportada pel titular de l'entitat reflectisquen que la diferència entre despeses efectivament realitzades i ingressos liquidats és inferior a la subvenció concedida.   
3.2 Quan les certificacions expedides per la secretaria de la corporació local o pel titular de l'entitat reflectisquen que la diferència entre les despeses totals i els ingressos totals corresponents a l'exercici complet és inferior a la subvenció concedida, encara que part de les dades econòmiques consignades en aquella documentació tinguen caràcter de previsió.  
3.3 Quan la subvenció concedida siga superior al 75% de les despeses totals corresponents a l'exercici 1996 consignades en la certificació.   
3.4 Quan l'entitat beneficiària no haja mantingut en funcionament el centre de música durant tot l'any 1996. En aquest cas es reduirà la subvenció concedida segons els mesos que aquell no ha estat efectivament funcionant.  
3.5 Quan els documents aportats no reunisquen els requisits exigits en aquesta ordre, així com aquells altres a què obligue la normativa aplicable.  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrant respecte al cost de l'activitat desplegada.  
5. Així mateix, seran causes que comportaran la pèrdua del dret del beneficiari a rebre la subvenció les següents:  
- La no presentació de la documentació assenyalada en la base novena d'aquesta ordre, en el termini establert.  
- En cas d'entitats sense intenció de guany, l'incompliment de l'article 47.7. del text refós de la Llei d'Hisenda Pública de la Generalitat Valenciana.  
Onze. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria de Cultura, Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.